open-index/open-wikipedia-markdown huggingface dataset:
Manuel Goded Llopis

**Manuel Goded Llopis** (født 15. oktober 1882 i San Juan på Puerto Rico, død 12. august 1936 (henrettet) i Barcelona) var en høytstående puertoricansk offiser i den spanske hæren.

Han var en av de første generalene som sluttet seg til Francisco Francos opprør mot Den andre spanske republikken i det som skulle utvikle seg til Den spanske borgerkrigen. Tidligere hadde han utmerket seg i særlig slaget ved Alhucemas i Rif-krigen i 1920.
## Liv og virke
### Bakgrunn
Han ble født på Puerto Rico mens øya fortsatt var en spansk koloni. Her fikk han sin grunnutdannelse, men familien flyttet til Spania da øya gikk over til USA etter Paris-avtalen i 1898 som avsluttet Den spansk-amerikanske krigen.
### Karriere
I Spania fikk han militær utdannelse og avanserte i gradene. Da opprøret i Spansk Marokko under ledelse av Abd el-Krim brøt ut i 1920, ledet Goded 8. september 1925 en vellykket amfibielanding i Al Hoceima, senere kjent som slaget ved Alhucemas. Denne aksjonen ble senere ansett som avgjørende i krigen og innledningen på avslutningen. Etter krigen ble Goded utnevnt til brigadegeneral og sjef for generalstaben for de spanske styrkene i Nord-Afrika.

Ved opptakten til kuppet som førte til Den spanske borgerkrigen, var Goded første ved generalstaben i Madrid, med ble av lederne i Den andre spanske republikken ansett som upålitelig og plassert som leder for styrkene på Balearene.

Han ble sendt til Catalonia for å kjempe for nasjonalistene mot anarkistene i regionen, men var tallmessig underlegen og ble tatt til fange 11. august 1936. Dagen etter ble han henrettet ved skyting på Montjuïc i Barcelona, hvor han fortsatt ligger begravet.

## Referanser
Dronning Victorias 60 års regjeringsmedalje

**Dronning Victorias 60 års regjeringsmedalje** er en britisk medalje innstiftet i 1897 til minne om dronning Victorias diamantjubileum som monark. Den ble utdelt som ledd i feiringen av dronningens 60 år på tronen.

## Utforming
Medaljen ble gjort i gull, sølv og bronse. Den bærer på forsiden dronning Victorias venstrevendte portrett. Dronningen bærer krone. Portrettet er omgitt av omskriften «VICTORIA D.G. REGINA ET IMPERATRIX F.D.». Baksiden bærer en lengre innskrift over åtte linjer: «IN COMMEMORATION OF THE 60TH YEAR OF THE REIGN OF QUEEN VICTORIA 20TH JUNE 1897». Innskriften er plassert i en krans av roser, tistler og firkløvre, symboler for England, Skottland og Irland, med en krone på toppen. Medaljen er opphengt i et blått bånd med to lyse hvite striper.

Medaljen var basert på jubileumsmedaljen som i 1887 ble laget i anledning dronningens 50 år på tronen. Medaljene var utformet av Clemens Emptmeyer.

## Tildeling
Dronning Victorias 60 års regjeringsmedalje ble tildelt kongelige, tjenestegjørende ved det kongelige hoff, gjester ved offisielle jubileumsarrangementer, offiserer i hær og flåte, medlemmer av regjeringen, framtredende statstjenestemenn og diplomater. Det ble utdelt 73 medaljer i gull, 3&nbsp;040 sølvmedaljer og 1&nbsp;890 eksemplar i bronse.

Personer som allerede hadde fått Dronning Victorias 50 års regjeringsmedalje, fikk i anledning 60-årsjubileet en båndspenne til 50-årsmedaljen i stedet for en ny 60-årsmedalje.

## Norske mottakere
Kong Haakon ble tildelt Dronning Victorias 60 års regjeringsmedalje.

## Referanser
Kong Edvard VII og Dronning Alexandras kroningsmedalje

**Kong Edvard VII og Dronning Alexandras kroningsmedalje** er en britisk medalje innstiftet i 1902 til minne om kroningen av Edvard VII og dronning Alexandra. Den ble utdelt i stort antall i forbindelse med kroningshøytidelighetene 26. juni 1902 og i året som fulgte.

## Utforming
Medaljen er i sølv eller bronse og bærer på forsiden et venstrevendt dobbeltportrett av kong Edvard og dronning Alexandra, begge med krone på hodet og iført kroningsskrud. Medaljen har en forhøyet kan utformet som en laurbærkrans  holdt sammen av et bånd og har en krone på toppen. Baksiden bærer kongemonogram og datoen «26 JUNE 1902». Den er opphengt i et mørkt blått bånd med en smal rød midtstripe og smale hvite kanter.

Medaljen ble formgitt av E. Fuchs.



Fil:Edward VII Coronation Medal obverse.jpg|Avers
Fil:Edward VII Coronation Medal reverse.jpg|Revers



## Tildeling
Kong Edvard VII og Dronning Alexandras kroningsmedalje ble tildelt kongelige, tjenestegjørende ved det kongelige hoff, gjester ved kroningsfestlighetene, offiserer i hær og flåte, medlemmer av regjeringen og framtredende statstjenestemenn. Tildeling av medaljen strakte seg til slutten av august 1903. Det ble utdelt 3493 i sølv og 6054 i bronse.

Kong Haakon ble tildelt Kong Edvard VII og Dronning Alexandras kroningsmedalje.

## Referanser
Erda

**Erda** er jordgudinnen i Richard Wagners operasyklus Der Ring des Nibelungen (Nibelungenringen). Ordet ”erda” er direkte avledet av det tyske ”Erde”, jorden.

## Mytologi
Wagner bygde hele handlingen i Nibelungenringen på de middelalderske kildene Nibelungenlied, Volsungesaga, Didrikssagaen med flere. De fleste av rollefigurene er kjent fra disse mytologiske tekstene, slik som Wotan (Odin), Donner (Tor), Loge (Loke). Erda er på samme måte skapt over jordgudinnen Fjorgyn i den norrøne mytologien. Fjorgyn eller Fjørgyn er nevnt som en av Odins hustruer, og er mor til Tor. I andre kilder er hun også nevnt som gudinnen ”Jord”.

I Wagners framstilling er Erda en volve, en mytologisk spåkvinne, og hun er mor til de tre nornene som spinner livets tråd, Urd, Verdande og Skuld.

## Erdas rolle i handlingen
Erda gjør sin inntreden i Das Rheingold (Rhingullet) som er den første av operaene i syklusen Nibelungenringen. I fjerde akt, scene 6, stiger hun opp fra jorda og advarer Wotan og de andre gudene om at deres ubetenksomme handlinger vil føre dem mot den sikre undergang. (*Weiche, Wotan, weiche!*). Dette blir av mange tolket som en forutsigelse fra Wagners side av miljøproblemene på jorda og en advarsel om å ta dette på alvor.

Rollen synges av en altstemme, og har blant annet vært tolket av den norske sangerinnen Beate Asserson.
Deakin University

**Deakin University** er et offentlig universitet i delstaten Victoria i Australia. Den har campuser i Melbourne, Geelong og Warrnambool. Det er oppkalt etter Alfred Deakin, Australias andre statsminister.

Deakin University er rangert globalt i både QS World University Rankings og Academic Ranking of World Universities (ARWU). I QS-rangeringen for 2025 ligger Deakin på plass nr. 197, mens ARWU for 2024 plasserer universitetet i intervallet 201–300.

## Referanser


## Eksterne lenker
*
Wilhelm Zaisser

**Wilhelm Zaisser** (født 20. juni 1893 i Gelsenkirchen i Tyskland, død 3. mars 1958 i Berlin) var en tysk politiker og den første minister for statens sikkerhet i DDR, en stilling han hadde fra 1950 til 1953.
 
## Liv og virke
I mellomkrigstiden var han hemmelig organisator i Rhinlandet og Ruhrområdet og ble benyttet som inspektør av kommunistorganisasjoner på forskjellig hold i verden. Under den spanske borgerkrig var Zaisser under navnet general Gómez sjef for de internasjonale brigader. Under annen verdenskrig arbeidet Zaisser i Moskva, blant annet med politisk omskolering av tyske krigsfanger. Han dukket opp i Øst-Tyskland i 1947 og ble i 1949 utdannelsessjef for folkepolitiets militære enheter. 

I samband med grunnleggelsen av *[[Stasi]]* i februar 1950 ble Wilhelm Zaisser sjef og Erich Mielke hans stedfortreder med rang av statssekretær. Etter folkeopprøret i Øst-Tyskland 17. juni 1953 ble Zaisser avsatt, og Ernst Wollweber ble ny leder.

## Referanser


## Litteratur
* 

## Eksterne lenker
* http://www.dhm.de/lemo/html/biografien/ZaisserWilhelm/
* Zaisser, Svensk uppslagsbok, 1950.
Karlisme

**Karlisme** var en verdikonservativ, tradisjonalistisk,  antikapitalistisk, katolsk og monarkisk folkebevegelse i Spania som ønsket å sette en representant for en sidelinje til huset Bourbon på den spanske tronen. 

Bevegelsen oppsto da infanten Don Carlos, hertug av Molina (1788–1855) gjennom Den pragmatiske sanksjon i 1830 ble fratatt arveretten til den spanske tronen til fordel for broren, kong Ferdinand VIIs datter, den senere dronning Isabella II. Dette utløste etter hvert en misnøye med denne kongelinjen, senere kalt alfonso-linjen etter de to kommende kongene Alfonso XII (1874–1885) og Alfonso XIII (1886–1931).

Bevegelsen ble styrket etter det smertefulle nederlaget i Den spansk-amerikanske krigen, hvor Spania mistet koloniene Cuba, Puerto Rico og Filippinene.

Karlistene var en massebevegelse som fikk støtte fra ulike lag av befolkningen, med et stort flertall fra landarbeidere og bønder, samt en rekke fra arbeiderklassen. Bevegelsen var også et familiefenomen, man arvet sin deltakelse. Bevegelsen viste seg seiglivet, og ble en viktig sosial og politisk faktor i spansk politikk fra 1833 til avslutningen av Francos Spania.

Bevegelsen var aktiv i en rekke væpnede konflikter internt i Spania, men er mest kjent for sin sterke rolle på nasjonalist-siden under den spanske borgerkrigen, da de ønsket, Alfonso Carlos de Borbón, og senere da han døde 29. september 1936, Xavier av Bourbon-Parma på tronen. Men tidligere var den en aktiv, krigførende part i tre foregående karlistkriger på 1800-tallet.

Under borgerkrigen dannet Karlistene en egen milits, **Requetés**, etter det franske jaktropet *requêté*. Militsen kom vesentlig fra Navarra og var lett gjenkjennelig med sine røde bereter. De anså borgerkrigen som et moderne korstog, og var sterkt religiøs-ideologisk orientert i forhold til krigen.

Bevegelsen eksisterer fortsatt i dag, men har en langt mindre innflytelse. I 1969 dannet Carlos Hugo av Bourbon-Parma (1930–2010) et nytt karlistparti *Partido carlista* (PC), som var forbudt fram til 1977. Dette partiet fikk valgt inn en senator i det første demokratiske valget etter Franco i 1977.

## Eksterne lenker
* 
* Karlist-partiets internettsider
* Requetés' internettsider (spansk)
Puttin’ on the Ritz

**«Puttin’ on the Ritz»** er en amerikansk sang, skrevet og publisert i 1929 av Irving Berlin, som ble introdusert av Harry Richman i filmmusikalen *[[Puttin’ on the Ritz (film)|Puttin’ on the Ritz]]* (1930).

Tittelen er hentet fra slanguttrykket *«putting on the Ritz»* som betyr å kle seg elegant. Uttrykket var inspirert av det luksuriøse Ritz Hotel.

Ifølge Alec Wilder, i sin studie av amerikanske populærsanger, er det rytmiske mønsteret i «Puttin' on the Ritz» det mest komplekse og provokative han hadde støtt på. 

Den opprinnelige versjonen av Berlins sang inneholder referanse til det da populære innfallet hos fattige, men prangende kledte Harlem-beboere, som paraderte opp og ned Lennox Avenue.

«Puttin’ on the Ritz» ble inkludert med sin opprinnelige tekst i filmen *[[Idiot's Delight]]* (1939, hvor den ble fremført av Clark Gable. Dette nummeret ble også valgt ut til å være med i *[[That’s Entertainment (film)|That's Entertainment]]* (1974).

For filmen *[[Blue Skies]]* (1946), hvor den ble fremført av Fred Astaire, reviderte Berlin teksten til å gjelde velstående hvite som spankulerer *«up and down Park Avenue»*.

Hitplateversjonene av «Puttin’ on the Ritz» fra den gang den opprinnelig var populær i 1929/1930 ble spilt inn av Harry Richman og Fred Astaire, som sangen særlig er knyttet til.

## Andre versjoner
* En slagerswingversjon med Benny Goodman.
* En humoristisk versjon (fremført av Gene Wilder og Peter Boyle) ble anvendt i filmen *[[Frankenstein Junior|Frankenstein jr.]]* (1974). og senere i musikalversjonen i 2007.
* Nederlandske Taco Ockerse laget en synthpopversjon som ble spilt inn i 1982 og utgitt på hans album *After Eight*. Tacos versjon inneholder en steppdanssolo i midten for å hedre Astaire. Inkludert i innspillingen er også deler av *[[Alexander's Ragtime Band]]*, *[[There's No Business Like Show Business]]* (begge skrevet av Irving Berlin) og *«[[Gotta Dance]]»* fra filmen *[[Singin' in the Rain]]*. Tacos versjon ble rangert som nummer 53 i VH1s liste *100 Greatest One Hit Wonders of the 80's* special.
* En versjon med det finske bandet Leningrad Cowboys fra 2005.
* Den norske humortrioen Prima Vera spilte inn en norsk coverversjon kalt «Du får drag igjen», utgitt 20. september 1977 som fjerde spor på deres selvtitulerte debutalbum.
* «Puttin' on the Ritz» ble også samplet i «Asylhotell Ritz» med Gatas Parlament. Den ble utgitt på CD-singlen CD-R – Asylhotell Ritz – 2009 i 2009.
* Dagfinn Nordbø har skrevet en norsk tekst, som han resiterer til tonefølge av Det norske poesi & satireorkester. Den heter «Når som helst» og ble utgitt på plata *[[Åssengårea?]]* i 2011.

## Referanser
Revolution Is My Name

«**Revolution Is My Name**» er en sang fra det amerikanske heavy metal-bandet Pantera. Som sangen «Becoming» fra albumet *[[Far Beyond Driven]]*, utgitt i 1994, bruker Dimebag Darrell en Digitech Whammy-pedal. Sangen er i standard D (DGCFAd). Det var den første singelen fra bandets siste album, *[[Reinventing the Steel]]*. Den ble også nominert til *Best Metal Performance* under 43. Grammy Awards.

## Musikkvideo
Musikkvideoen for sangen er en blanding av forskjellige elementer: det bytter mellom filmer fra konserter med bandet, inneholder den også komiske klipp som forestiller en sitcom-lignende versjon av bandmedlemmenes oppvekst, hvor musikerne er vist som små barn (med ansiktshår) som hører på Led Zeppelin og ZZ Top mens de hopper i senga og spiller på alt for store instrumenter. Videoen viser også små klipp av bandets påvirkninger, som Black Sabbath og KISS.

Sangens musikkvideo ble stemt opp til *15th Greatest Metal Video* i det 21. århundre på *[[Headbangers Ball]]* i 2005.
Robert Siewert

**Robert Siewert** (1887–1973) var en tysk politiker, særlig kjent for sitt motstandsarbeid mot nazismen.

## Referanser
Adolf Hansen

**Adolf Viktorinus Hansen** (født 22. januar 1936 på Toftir på Færøyene, død 8. september 2002 i Aarhus i Danmark) var en færøysk fiskeskipper og politiker. Han var innvalgt på Lagtinget fra Eysturoy 1978–1988.

Han vokste opp i en fiskerfamilie på Toftir som sønn av Hansina og Anton Hansen. Han tok styrmanns- og skipsførereksamen og arbeidet som fiskeskipper. Han var gift med Marna Clemensen fra Tórshavn og bodde der. I 1975 ble Hansen den første formannen i de færøyske kystfiskernes fellesorganisasjon.

I 1978 gikk kretsen rundt Hansen fra kystfiskermiljøet inn i Framburðsflokkurin, et høyreorientert håndverkerparti rundt lagtingsmann Kjartan Mohr. Partiet fikk navnet Framburðs- og Fiskivinnuflokkurin. Samme år ble Hansen og Mohr innvalgt på Lagtinget, men Mohr ble fritatt på grunn av sykdom. Kystfiskeren Juul Jacobsen møtte for Mohr, og Hansen overtok ledelsen av partiet. Hansen kom i konflikt med det kirkelige miljøet som kom inn i partiet tidlig i 1980-årene, og i 1985 ble han ekskludert fra det som hadde blitt Kristiligi Fólkaflokkurin.

Etter ett år som partiløse stiftet Hansen, Karolina Petersen og andre utbrytere Framsóknarflokkurin. I april 1988 gikk Framsóknarflokkurin inn i regjeringen istedenfor Kristiligi Fólkaflokkurin. Framsóknarflokkurin mistet Hansens mandat ved lagtingsvalget i november samme år, og gikk i oppløsning.

## Referanser
Dronning Beatrix’ innsettelsesmedalje

**Dronning Beatrix' innsettelsesmedalje** også kalt **Minnemedaljen for Dronning Beatrix' kroning** (nederlandsk: *Inhuldigingsmedaille 1980*) er en nederlandsk medalje etablert 24. april 1980 i anledning innsettelsen av Beatrix som dronning av Kongeriket Nederlandene. Innsettelsen fant sted 30. april 1980.

Innsettelsesmedaljer er også utgitt i forbindelse med innsettelsen av dronning Wilhelmina i 1898, dronning Juliana i 1948 og kong Willem-Alexander i 2013.

## Utforming
Dronning Beatrix' innsettelsesmedalje er i sølv og viser et venstrevendt portrett av dronningen. Dronningen er avbildet uten krone eller andre insignier. Baksiden bærer dronningens kronede monogram, med datoen «30 APRIL 1980» i en bue under og omsluttet av omskriften «BEATRIX KONINGIN DER NEDERLANDEN». Medaljen er opphengt i et oransje bånd med tre blå striper. Båndet er i fargene til Huset Oranien-Nassau.

Medaljen er designet av Katinka Bruyn-van Rood. Den ble produsert ved Koninklijke Nederlandse Munt i Utrecht.

## Tildeling
Medaljen ble tildelt kongelige og andre gjester ved innsettelseshøytidelighetene. Den ble også tildelt som deltok i forberedelsen av og utførelsen av den seremonielle innsettelsen, inkludert tjenerstab og medlemmer av det nederlandske forsvaret.  Det ble til sammen utdelt  eksemplar av medaljen.

Kong Harald og dronning Sonja ble tildelt Dronning Beatrix' innsettelsesmedalje.

## Referanser


## Kilder
*C.H. Evers: *Onderscheidingen. Leidraad voor de decoraties van het Koninkrijk der Nederlanden*, Amsterdam: De Bataafsche Leeuw, 2001 ISBN 90-6707-530-2
*Per Thornit: *The royal commemorative and inauguration medals of the Netherlands 1898–1980*, København: Ordenshistorisk selskab, 1984 ISBN 87-88513-01-7

## Eksterne lenker
* Inhuldigingsmedaille 1980, av Erik Müller.
5 Minutes Alone

«**5 Minutes Alone**» er en sang av heavy metal-bandet Pantera fra albumet *[[Far Beyond Driven]]*, utgitt i 1994.

Trommis Vinnie Paul forklarer sangens mening slik:

*There was a guy in the front row in San Diego who was heckling Phil ([[Phil Anselmo|Anselmo]],[[vocalist]]). Phil finally had enough, so he incited the crowd to jump this guy's ass and beat the shit out of him on the spot, so he sued us. And when his dad called our manager, his exact quote was, "You just give me five minutes alone with that [[Phil Anselmo]] guy and I'll show him who's big daddy around here." Phil's response was, "You just give me five minutes with that cat's dad and I'll whoop his ass." That's where that song came from.*

«Five Minutes Alone» ble covret av bandene Lamb of God, DevilDriver, Soilwork, og Killswitch Engage på Alrosa Villa den 8. desember 2007, under en konsert for å hedre Dimebag Darrell. Sangen ble fremført av tre vokalister, fem gitarister og tre trommiser.

Sangen ble gitt ut som nedlastbart innhold for spillet Rock Revolution.

## Oppbygning

Sangen er meget kraftfull og energisk. Dimebag Darrell spiller noen veldig tunge riff og soloer på gitar, akkompagnert av Vinnie Pauls raske og energiske trommer, og Rex Brown som følger gitarstemmen til punkt og prikke. På toppen ligger Phil Anselmos stemme, som så vidt unngår å bli overdøvet av resten av bandet. 

## Referanser
Sjøforsvarets overkommando

**Sjøforsvarets overkommando (SOK)** var den overordnede enheten for Sjøforsvaret og Sjøforsvarets stab frem til 1968.

Sjøforsvarets overkommando ble igjen  opprettet 20. juni 1940 i Storbritannia, med oppgave om å skaffe materiell og personell til marinen.

* Edvard Danielsen 1940

## Avdelinger i Storbritannia
*Admiralstaben
*Kystartilleriavdelingen
*Avdelingen for handelsflåtens selvforsvar
*Den geistlige avdeling
*Den juridiske avdeling
*Sekretariatet.
*Materiellavdelingen
*Personellavdelingen
*Skoleavdelingen
*Velferdsavdelingen
Mehmet Ali Talat

**Mehmet Ali Talat** (født 6. juli 1952 i Kyrenia i Britisk Kypros) er en kypriotisk politiker. Han har vært leder for *Cumhuriyetçi Türk Partisi* (Det republikanske tyrkiske partiet) siden 1996, og Nord-Kypros' president siden 25. april 2005. Før dette var han statsminister. 

I første runde av presidentvalget 19. april 2010 tapte Talat for UBP-kandidaten Derviş Eroğlu.

## Referanser
Dronning Julianas innsettelsesmedalje

**Dronning Julianas innsettelsesmedalje** er en nederlandsk minnemedalje innstiftet 13. august 1948 i anledning av Julianas innsettelse som dronning av Nederland. Innsettelsen fant sted 6. september 1948.

En innsettelsesmedalje ble første gang utdelt i forbindelse med innsettelsen av dronning Wilhelmina i 1898. Senere er slike medaljer også utgitt til innsettelsen dronning Beatrix i 1980 og kong Willem-Alexander i 2013.

## Utforming
Medaljen er i sølv og bærer på forsiden dronning Julianas og prins Bernhards venstrevendte dobbeltportrett. De to er avbildet uten krone og bærer heller ingen andre insignier. Forsiden har ingen tekst. Baksiden bærer dronningens kronede monogram, med innskriften «INHULDIGING 6 SEPTEMBER 1948» i en bue under, det hele med omskriften «JULIANA KONINGIN DER NEDERLANDEN».

Medaljen er opphengt i et oransje bånd med to blå striper i midten og striper i rødt, hvitt og blått langs kantene. Båndet er i fargene til Huset Oranien-Nassau, oransje og blått, og har samtidig fargene til Nederlands flagg ved kantene.

Medaljen er designet av skulptøren Nel Klaassen. Den ble produsert ved Koninklijke Nederlandse Munt i Utrecht.

## Tildeling
Dronning Julianas innsettelsesmedalje ble tildelt kongelige og andre gjester ved innsettelseshøytidelighetene. Den ble også tildelt hoffets tjenerstab og militære, samt andre som var involvert i forberedelsene til og gjennomføringen av den seremonielle innsettelsen. Det ble til sammen utdelt  eksemplar av medaljen.

Kong Olav ble tildelt Dronning Julianas innsettelsesmedalje.

## Referanser


## Kilder
*C.H. Evers: *Onderscheidingen. Leidraad voor de decoraties van het Koninkrijk der Nederlanden*, Amsterdam: De Bataafsche Leeuw, 2001 ISBN 90-6707-530-2
*Per Thornit: *The royal commemorative and inauguration medals of the Netherlands 1898–1980*, København: Ordenshistorisk selskab, 1984 ISBN 87-88513-01-7

## Eksterne lenker
* Inhuldigingsmedaille 1948, av Erik Müller.
Hestenes og Dramer

**Advokatfirmaet Hestenes og Dramer & Co** var et Oslo-basert advokatfirma.

Firmaets sentrale arbeidsområde er alle typer saker som er knyttet til  strafferett, fengslingssaker, saker om soningsforhold og erstatning for uberettiget strafforfølgning. Tre av firmaets partnere er faste forsvarere for Oslo tingrett og Borgarting lagmannsrett. 

Firmaet ble grunnlagt av advokat Olav Hestenes i 1966. I 1989 ble firmaet utvidet med nye partnere og flere ansatte, og navnet ble endret til dagens.  Senere har firmaet gradvis vokst, både i antall ansatte og fagområder.

## Ansatte
Blant firmaets ansatte har vært:

* Abid Raja
* Cathrine Grøndahl
* Frode Sulland

## Eksterne lenker
* 
*
Ferdi Sabit Soyer

**Ferdi Sabit Soyer** (født 5. mars 1952 i Nikosia i Britisk Kypros) er en kypriotisk politiker.

Han var *de facto* statsminister i Nord-Kypros fra 2005 til 2009, og er partileder for *Cumhuriyetçi Türk Partisi* (Det republikanske partiet).

Han er gift og har to barn.

## Referanser
Bergen og omegn airsoftklubb

**Bergen og Omegn Airsoft** (**BOA**) er en airsoft-klubb i Bergensområdet som er medlem av Norges Airsoft Forbund (NASF).

Klubben, som tidligere gikk under navnet "Bergen Milsim", ble stiftet i 2004 og fikk sitt nåværende navn i 2008 etter at Bergen Milsim ble splittet i BOA og Storm Airsoft. BOA står oppført i Brønnøysundregisteret siden 2010. Hovedfokus for klubben er å drive en trivlig og sosial aktivitet for alle medlemmer, samt forsyne en solid mengde adrenalin og spenning. Klubben er åpen for alle som måtte ønske å bli medlem som er over 18 år og villig til å følge de sikkerhetsregler som er satt av NASF og klubben selv. Ved siden av vanlige "head-on"-spill driver BOA mye med scenario-basert aktivitet som legger til dybde og et element av historie i et gjennomsnittlig spill, uten at det hindrer en action-fylt opplevelse.

BOA styres av styreleder og tre-fire styremedlemmer som velges på generalforsamlingen hvert år mellom 1. januar og 28. februar i henhold til klubbens vedtekter.

Organisasjonen er nå nedlagt og vi henviser alle til Bergen Airsoft.

## Eksterne lenker
* Bergen og Omegn Airsoft
* Norges AirSoft Forbund
Goddamn Electric

«**Goddamn Electric**» er en sang fra det amerikanske heavy metal-bandet Pantera. Det var den andre signelen fra bandets siste album, *[[Reinventing the Steel]]*. Sangen inneholder en outro av Kerry King fra Slayer. Sangens tekst nevner Black Sabbath og Slayer, to band som påvirket Panteras lyd.

## Sangen
Vinnie Paul holder et høyt tempo gjennom sangen, akkompagnert av Phil Anselmos hese og sterke stemme, samt Dimebag Darrells vanskelige riff på gitaren. Rex Brown spiller også en ganske dyp bass på sangen. Teksten er i typisk Pantera-stil, energisk og voldsom, men selve musikken er annerledes, mer oppdelt og ikke så samlet som før.
Frode Sulland

**Frode Sulland** (født 1956) er en norsk advokat. Han er partner hos Advokatfirmaet Sulland. 

Sulland arbeidet tidligere hos Sivilombudsmannen og i Justisdepartementets lovavdeling, der han blant annet satt i sekretariatet for Straffelovkommisjonen til 1987. I 1994 ble han som advokat oppnevnt som medlem av Straffelovkommisjonen.

I Hestenes og Dramer & Co har Sulland profilert seg på straffesaker som sin tidligere sjef, Olav Hestenes. Sullands arbeidsområder er strafferett, prosedyre, forvaltningsrett, helse- og sosialrett, skolerett, erstatningsrett, barnevernsrett, familie-, arve- og skifterett. Sulland var forsvarer for Veronica Orderud i Orderudsaken.

## Referanser


## Eksterne lenker
* 
*  Frode Sulland hos Hestenes og Dramer & co
Derbidae

* Cedusinae
* Derbinae
* Otiocerinae
 

**Derbidae** er en familie av sikader, og en del av gruppen Fulgoromorpha. Disse sikadene lever i tropiske og subtropiske skoger.

## Utseende
Små til middelsstore, spinkle sikader med store vinger. På farge er de ofte brunspraglete, men de kan ha røde tegninger eller være dekket av et gråaktig vokslag. Mange arter er lette å kjenne på at de holder vingene utbredt i en V når de sitter i ro. Et kjennetegn på familien er at sugesnabelens ytterste ledd er ganske lite.

## Levevis
De fleste av artene lever i tropisk regnskog og andre fuktige skogtyper. Nymfene til en del arter lever av sopp, men såvidt man vet lever alle de voksne av plantesaft. Mange synes være knyttet til palmer. Ellers er biologien til denne gruppen dårlig kjent.

## Utbredelse
Familien finnes i varme områder over hele Jorda, men det er forholdsvis få arter i Amerika. Fra Europa kjenner man bare fire arter fra den sørligste delen. Det største artsmangfoldet synes å finnes på Filippinene og i Indonesia.

## Systematisk inndeling

* Nebbmunner (Hemiptera)
** underorden **[[Plantesugere]]** (Homoptera) (parafyletisk)
*** gruppe **Sikader** (Auchenorrhyncha)
**** delgruppe Fulgoromorpha 
***** familien Derbidae
****** underfamilien Cedusinae
****** underfamilien Derbinae. I Europa:
******* slekten *[[Malesia]]* Haupt, 1924
******** *[[Malesia bosnica]]* (Horváth, 1907)
******** *[[Malesia dlabolai]]* D'Urso, 1985
******** *[[Malesia sarmatica]]* Anufriev, 1966
******** *[[Malesia sicula]]* Haupt, 1924
****** underfamilien Otiocerinae

## Eksterne lenker
* 
* FLOW – ''Fulgoromorpha Lists On the Web''
* Fauna europaea, utbredelsesdatabase for europeiske dyr 
* Norsk Entomologisk forening – for deg som vil lære mer om insekter.
* Billedgalleri over nordamerikanske arter
Trondheim Trafikkselskap

**Trondheim Trafikkselskap** (**TT**) var et buss- og trikkeselskap i Trondheim.

## Historikk
Trondheim Trafikkselskap A/S ble etablert 9. mars 1971 ved fusjon av Trondheim Sporvei, Bynesruten og Gråkallbanen, og med Trondheim kommune som eier. Selskapet har historie tilbake til 1901 da trikkedrift ble etablert i  Trondheim. Fra 1975 var all kollektivtrafikk innenfor Trondheim kommunes grenser, unntatt NSBs tog, samlet i Trondheim Trafikkselskap. Det omfattet også Trondheim Bilruter, og overtakelse av bussrutene NSB Biltrafikk og Klæburuten hadde innenfor Trondheim kommune. Fra 1. juli 1985 ble dette selskapet organisert som aksjeselskap med Trondheim kommune som 100 prosent eier. 

1. juli 2001 ble konsernet Trondheim Trafikkselskap AS fusjonert med konsernet Hemne-Orkladal Billag AS og fikk navnet Team Trafikk AS. Dermed ble det etablert et selskap som omfattet det meste av rutegående busstrafikk i store deler av Sør-Trøndelag inkl. Trondheim, Stjørdal-regionen til Storlien, og dessuten det meste av busstrafikk i Nordmøre og Romsdal. I alt omfattet dette ca. 1200 ansatte og 600 vogner, de fleste busser.

Høsten 2002 ble Team-konsernet kjøpt opp av Nettbuss AS som ble 100 % eier fra 16. desember 2002.  Team Trafikk AS ble etter dette et datterselskap av Nettbuss, og tok seg av busstrafikken i Trondheim. Etter siste anbudsrunde mistet Team Trafikk det meste av rutene i Trondheim og er nå et meget amputert selskap i fht. det det en gang var.
Wish Bone

**Charles C. Scruggs** (født 17. februar 1974) bedre kjent som Wish Bone, er medlem av gruppen Bone Thugs-n-Harmony.
Wish har vært med å jobbe med mange artister inkludert: 2Pac, Eazy-E, The Notorious B.I.G., Game, Mariah Carey, og mange flere.

## Eksterne lenker
* 
*
Sellanrå Opp

**Sellanrå Opp** er et motbakkeløp i Nordmarka som arrangeres av *Sognsvann Rundt Medsols*. Løpet ble første gang arrangert i 2009 og inngår i Maridalalpenes Motbakkeløpkarusell.

Løypa starter på Skar på ca. 160 meters høyde, og har målgang ved turisthytte på 460 meter. Løypa er 3 km lang.

## Vinnere

## Eksterne lenker
*
Strength & Loyalty

***Strength & Loyalty*** er et album fra den Clevelandbaserte hiphopgruppen Bone Thugs-n-Harmony, utgitt i mai 2007. 

Albumet ble utgitt på Interscope Records og har flere gjester som blant andre Swizz Beatz, Akon, The Game, Will.I.Am, Felecia, Mariah Carey, Twista og Bow Wow.

Verken Bizzy Bone eller Flesh-n-Bone var med å spille inn dette albumet. Bonussporet «Into The Future» har allikevel et vers innspilt i 1999 der Flesh medvirker.

## Sporliste
#«Flowmotion»
#«Bumps in the Trunk» (med Swizz Beatz)
#«Wind Blow»
#«I Tried» (med Akon)
#«Lil Love» (med Mariah Carey, Bow Wow & Jermaine Dupri)
#«C-Town» (med Twista)
#«Order My Steps (Dear Lord)» (med Yolanda Adams)
#«The Streets» (med The Game & Will.I.Am)
#«9mm»
#«Gun Blast»
#«Candy Paint» (med Swizz Beatz)
#«So Good» (med Felecia)
#«Sound the Same»
#«Never Forget Me» (med Akon)
#«Just Vibe (Bonus)»
#«Into the Future (Bonus)» (med Flesh-n-Bone)

## Eksterne lenker
*
Dictyopharidae

* Dictyopharinae
* Orgeriinae

**Dictyopharidae** er en familie av sikader, og en del av gruppen Fulgoromorpha.

## Utseende
Små til middelsstore, kompakte, gjerne brunlige eller grønne sikader. Pannen er ofte framskytende som et langt horn, ansiktet mer eller mindre loddrett, gjerne med to eller tre lengdekjøler. Som hos andre Fulgoromorpha er antennene festet på sidene av hodet under fasettøynene. Frambeina er ofte påfallende lange og kraftige. Noen artere har harde, hvelvede forvinger og kan minne overflatisk om biller.

## Levevis
Disse sikadene blir ofte funnet mellom gress.

## Utbredelse
Familien finnes i alle verdensdeler bortsett fra Antarktis, men mangler i Nord-Europa. De fleste artene lever i tropiske områder.

## Systematisk inndeling

* Nebbmunner (Hemiptera)
** underorden **[[Plantesugere]]** (Homoptera) (parafyletisk)
*** gruppe **Sikader** (Auchenorrhyncha)
**** delgruppe Fulgoromorpha 
***** familien Dictyopharidae
****** underfamilien Dictyopharinae
******* slekten *[[Callodictya]]* Melichar, 1912 – én art i Europa
******* slekten *[[Dictyophara]]* Germar, 1833 – 11 arter i Europa
******* slekten *[[Raivuna]]* Fennah, 1978 – én art i Europa 
****** underfamilien Orgeriinae
******* slekten *[[Almana]]* – én art i Europa
******* slekten *[[Almanella]]* – én art i Europa
******* slekten *[[Brusinia]]* – 13 arter i Europa
******* slekten *[[Iphicara]]* – to arter i Europa
******* slekten *[[Mesorgerius]]* – én art i Europa
******* slekten *[[Nymphorgerius]]* – én art i Europa
******* slekten *[[Parorgerioides]]* – sju arter i Europa
******* slekten *[[Scirtophara]]* – én art i Europa
******* slekten *[[Tilimontia]]* – to arter i Europa
******* slekten *[[Parorgerius]]* – én art i Europa
******* slekten *[[Ranissus]]* – 11 arter i Europa
******* slekten *[[Sphenocrates]]* – én art i Europa

## Eksterne lenker
* 
* FLOW – ''Fulgoromorpha Lists On the Web''
* Fauna europaea, utbredelsesdatabase for europeiske dyr 
* Norsk Entomologisk forening – for deg som vil lære mer om insekter.
* Billedgalleri over nordamerikanske arter
Wang Hao (friidrettsutøver)

**Wang Hao** (født 16. august 1989 i Indre Mongolia) er en kinesisk kappgjenger.

Hao kom på fjerdeplass på 20&nbsp;km kappgang under OL 2008 i Beijing med tiden 1.19.47. Under VM 2009 i Berlin kom han på andreplass bak Valerij Bortsjin fra Russland.

## Referanser


## Eksterne lenker
*
Valerij Bortsjin

**Valerij Viktorovitsj Bortsjin** (russisk: Валерий Викторович Борчин, født 3. juli 1986) er en russisk kappgjenger.

Bortsjin kom på andreplass på 20&nbsp;km kappgang under EM 2006 i Göteborg. Bortsjin ble olympisk mester under OL 2008 i Beijing på 20&nbsp;km kappgang og  under VM 2009 i Berlin ble han verdensmester på samme distanse.

Bortsjin var i perioden 1. juni 2005 til 31. mai 2006 utestengt fra å konkurrere på grunn av doping.

## Referanser


## Eksterne lenker
*
Tiktaalik rosae

***Tiktaalik rosae*** er en utdødd beinfisk fra sen Devon, med mange likhetstrekk med landlevende virveldyr (firbeinte dyr).
Den er en av flere gamle beinfisker som utviklet tilpasninger til de oksygenfattige, grunne habitatene i sin tid, som ledet til den antatte utviklingen av amfibier. 
Godt bevarte fossiler ble funnet i 2004 på Ellesmereøya i Nunavut i Canada.

*Tiktaalik* levde for rundt 376 millioner år siden. Paleontologer antyder at den var en mellomform mellom fisk som *[[Panderichthys]]*, som levde for rundt 380 millioner år siden, og tidlige panserpadder som *[[Acanthostega]]* og *[[Ichthyostega]]*, som levde for rundt 365 millioner år siden.

## Eksterne lenker
*
Christoffer Eliassen

**Christoffer Eliassen** (født 1984) er en norsk tidligere fotballspiller som spilte i forsvar.

Eliassen startet karrien i Åsane. Senere signerte han for Brann, og debuterte på førstelaget i juni 2002. Samme år var han med på å vinne norgesmesterskapet for juniorer, han spilte imidlertid mest for reserverlaget. Han fikk totalt to kamper i eliteserien. Foran 2004-sesongen gikk han til Løv-Ham. Før 2005-sesongen gikk han til Hovding. I 2007 spilte han for Flaktveit.

## Referanser


## Eksterne lenker
*
Layzie Bone

**Steven Howse** (født 23. september 1975), bedre kjent som **Layzie Bone** eller **L-Burna** er en amerikansk rapper. Han er medlem i gruppen Bone Thugs-n-Harmony og har ofte blitt sett på som 'lederen' i gruppen.

Han er også lillebroren til Flesh-n-Bone.

Layzie har sluppet flere soloalbumer og har jobbet med kjente artister som: Snoop Dogg, Outlawz, WC, Mr. Criminal, Mr. Capone-E.

Layzie Bone er også sjefen for det uavhengige plateselskapet Mo Thug Records.

Han er også kjent for sitt arbeid med rapperen Young Noble (medlem av Outlawz) og for sitt sidearbeid med Bizzy Bone.

## Diskografi
* *[[Thug by Nature]]* (2001)
* *It's Not a Game* (2005)
* *Thug Brothers* (2006) (med Young Noble))
* *The New Revolution* (2006)
* *[[Cleveland (album)|Cleveland]]* (2006)
* *How a Thug Was Born* (2007)
* *Thugz Nation* (2008)
* *[[Finally (Layzie Bone & A.K. album)|Finally]]* (2008) (med A.K. fra Do or Die)
* *Thug Twinz* (2009) (med Big Sloan)

## Eksterne lenker
* 
* 
* 
*
Uni5: The World’s Enemy

***Uni5: The World's Enemy*** er det åttende albumet fra den Cleveland-baserte hiphopgruppen Bone Thugs-n-Harmony, utgitt mai 2010. Albumet representerer gruppens gjenforening etter 10 års splittelse.

## Sporliste
#«The Law»
#«Rebirth» (med Thin-C)
#«See Me Shine» (med Lyfe Jennings)
#«Only God Can Judge Me»
#«Wanna Be»
#«My Life»
#«Everytime»
#«Fearless»
#«Gone» (med Ricco Barrino)
#«Meet Me in the Sky» (med K-Young)
#«Universe»
#«A New Mind»
#«Pay What They Owe»
#«Facts Don't Lie»

## Eksterne lenker
*
Aksjonsgruppa for en sikrere E-18 gjennom Telemark

**Aksjonsgruppa for en sikrere E-18 gjennom Telemark** ble stiftet sommeren 2005. Etter mange alvorlige trafikkulykker de siste ti årene dannet representanter fra tre velforeninger langs  gjennom Bamble kommune, ei aksjonsgruppe som blant annet arbeider for:
*Ny firefelts motorvei gjennom Bamble.
*Utbedring av fire kryss langs eksisterende E-18 gjennom Bamble.
*Umiddelbare strakstiltak som kan gjøres med enkle midler.

Aksjonsgruppa ledes av Vidar Tellefsen.

## Eksterne lenker
* Aksjonsgruppas hjemmeside
SPARC64 VI

**SPARC64 IV**, med kodenavnet «Olympus-C», er en 64-bit mikroprosessor som ble lansert av det japanske selskapet Fujitsu den 10. oktober 2006. Prosessoren er i hovedsak en dobbelt-kjerne versjon av SPARC64 V. To modifiserte SPARC64 V-kjerner utfører to lettvektsprosesser («tråder») hver, og gir en teoretisk ytelse på fire utførte instruksjoner per klokkepuls.

Mikroprosessoren er en implementasjon av spesifikasjonene SPARC Versjon 9 og *Joint Programming Specification (JSP1)*. Den sistnevnte ble utviklet av Fujitsu i samarbeid med Sun Microsystems.

SPARC64 VI og etterfølgeren SPARC64 VII benyttes av Fujitsu og Sun i SPARC Enterprise serien. Datamaskinen M9000 i denne serien kan skaleres opp til 64 stk 2.4 GHz SPARC64 VI prosessorer og 2048 Gb RAM.

## Karakteristika

SPARC64 VI prosessoren produseres i hastigheter på 2.15, 2.28 og 2.4 GHz. Den består av 540 millioner transistorer, produsert av Fujitsu i en 90 nanometers, 10-lags kobber CMOS prosess. Størrelsen er 20.38 x 20.67 mm, eller 421.25&nbsp;mm².

Hver av de to kjernene har 2 x 128 kb integrert nivå-1 cache for henholdsvis data og instruksjoner (totalt 512 kb). I tillegg har prosessoren en integrert 6 Mb nivå-2 cache for både data og instruksjoner. Kjernene leser data fra nivå-2 cache via en 256-bit buss, og skriver til nivå-2 cache via en 128-bit buss.

Prosessoren benytter også en ny systembuss, kalt *Jupiter Bus*.

SPARC64 VI realiserer multitråder på to måter. Under *chip multiprocessing* (CMP) utfører hver kjerne to tråder, men bare én av de to trådene kan utføres parallelt med én tråd i den andre kjernen. Hver kjerne svitsjer mellom utførelsen av sine to tråder gjennom tidsdeling. Svitsjing kan også finne sted dersom utførelsen av en tråd gjennomgår en lengre periode av latens. Den andre  metoden ble kalt «vertikale multitråder» av Fujitsu, og ble i SPARC64 VII erstattet av *samtidige multitråder*.

Under utførelsen av multitråder blir heltalls-registrene, desimaltalls-registrene, kontrollregistrene og programpekerne lagret for hver enkelt tråd.

## Referanser
James McQuilkin

**James McQuilkin** (født 9. januar 1989 i Tipton i England) er en nordirsk fotballspiller som spiller for Hereford United FC. Før han kom til Hereford, spilte han den tsjekkiske klubben FC Tescoma Zlin.

## Referanser


## Eksterne lenker
*
Sverre Granlund

**Sverre Granlund** (født 9. november 1918 i Sauherad, død i februar 1943) var en norsk korporal som tjenestegjorde i Kompani Linge.

Granlund hadde før andre verdenskrig gjennomført handelsskole og jobbet som stikningsarbeider på Nordlandsbanen. Han deltok blant annet i gjenerobringen av Narvik i slutten av mai, under kampene i Norge i 1940. I mars 1941 dro han til Sverige og hadde flere turer til Norge i militære oppdrag. Han gjennomførte flere kurs i Storbritannia og tjenestegjorde i Kompani Linge.

I september 1942 deltok han som kjentmann i Operasjon Musketoon, en britisk sabotasjeaksjon mot kraftstasjonen i Glomfjord. Granlund omkom da ubåten «Uredd» gikk på en mine i Fugløyfjorden under Operasjon Seagull i februar 1943.

## Utmerkelser
Granlund ble hedret med Krigskorset med sverd for «fremrakende opptreden og utvist mot» etter sin innsats under Operasjon Musketoon. Granlund hadde tidligere i 1942 vært sendt på hemmelig oppdrag i Norge og utmerket seg da på en slik måte at han ble tildelt Krigsmedaljen. Han ble også tildelt den britiske Distinguished Conduct Medal.

## Referanser
Morten Kolseth

**Morten Kolseth** (født 1979) er en norsk tidligere fotballspiller som spilte i forsvar.

Han startet karrieren i Vadmyra IL. Han var i stallen til Brann i 2000-sesongen, og spilte to kamper i eliteserien den sesongen. I 2001-sesongen var han utlånt til Løv-Ham, og han gikk senere til klubben permanent. Han spilte også for Åsane. Foran 2005-sesongen gikk han til Askøy FK.han forlot Askøy foran 2007-sesongen. I 2016 overtok han som adiministrende direktør for Isbjørn Is som står bak den norske is bilen som spiller Edvard Grieg's "Norsk dans no.2" når de kjører rundt og selger is.

## Referanser

https://horecanytt.no/isbjorn-is-mai-2016-produkter/skal-lede-isbjorn-is/396130

## Eksterne lenker
*
Eder Sánchez

**Eder Sánchez** (født 21. mai 1986 i Tlalnepantla de Baz) er en meksikansk kappgjenger.
Sánchez vant en bronsemedalje under VM i friidrett 2009 i Berlin, han kom på tredjeplass med tiden 1.19,22 bak Valerij Bortsjin fra Russland og Wang Hao fra Kina.

## Meritter

## Personlig rekord
* 20&nbsp;km kappgang – 1.18,34

## Referanser


## Eksterne lenker
*
Eurybrachidae

* Eurybrachyinae
* Platybrachyinae
 

**Eurybrachidae** (ofte stavet Eurybrachyidae) er en familie av sikader, og en del av gruppen Fulgoromorpha. 

## Utseende
Middelsstore til ganske store (6 – 20 mm), kraftige sikader med kort, bredt hode og store, brede vinger. Pannen er bredere enn lang. Vingene er gjerne spraglete og ofte knudrete, noe som gir god kamuflasje mot trestammer eller lignende. De dekker den korte bakkroppen, som kan ha sterke farger.
Nymfene har gjerne to lange, trådformede vedheng på bakkroppen. Disse ligner på antennene til mange andre insekter og gir inntrykk av at dyret har hodet i "feil ende", slik at en fugl kan hakke mot feil punkt. De forsterker inntrykket ved i stor grad å bevege seg baklengs.

## Levevis
Disse sikadene er knyttet til ulike trær, blant andre eukalyptus. Hunnen legger eggene sine på en plate av voks, de blir så dekket av et nytt vokslag, dermed er de noe vernet mot uttørking og parasitter.
I likhet med andre sikader lever de av sevje som de suger i seg.

## Utbredelse
Gruppen finnes bare i de tropiske områdene av den gamle verden.

## Systematisk inndeling

* Nebbmunner (Hemiptera)
** underorden **[[Plantesugere]]** (Homoptera) (parafyletisk)
*** gruppe **Sikader** (Auchenorrhyncha)
**** delgruppe Fulgoromorpha 
***** familien Eurybrachidae Stål, 1862
****** underfamilien Platybrachyinae
****** underfamilien Eurybrachinae

## Eksterne lenker
* 
* Foto av en Afrikansk art i forsvarspositur
* Fauna europaea, utbredelsesdatabase for europeiske dyr 
* Norsk Entomologisk forening – for deg som vil lære mer om insekter.
* Billedgalleri over nordamerikanske arter
SPARC Enterprise

**SPARC Enterprise** er en serie 64-bit server-datamaskiner som ble utviklet av Sun Microsystems og Fujitsu i fellesskap, og ble introdusert i 2007. Datamaskinene kjører operativsystemet Solaris. SPARC Enterprise er etterfølgeren til datamaskinserien Sun Fire fra Sun Microsystems og Fujitsu's produktlinje PRIMEPOWER.

Serien er inndelt i T-modellene og M-modellene. T-modellene benytter mikroprosessorene Sun UltraSPARC T1, UltraSPARC T2 og UltraSPARC T2+. M-modellene har hentet sitt navn fra det engelske ordet *mainframe* (stormaskin), og benytter mikroprosessorene SPARC64 VI og SPARC64 VII.

## Systemer

## Referanser
BC Hydro

**BC Hydro and Power Authority**, ofte omtalt som **BC Hydro**, er et provins-eid kraftselskap som produserer og distribuerer mesteparten av elektrisiteten i provinsen Britisk Columbia (BC) i Canada. Selskapet ble etablert i 1960, og leverer strøm til 1.7 millioner kunder i et område som omfatter 95% av provinsen. Selskapet er underlagt energidepartementet i British Columbia. Det opererer 30 vannkraftverk og tre gasskraftverk som produserer mellom 43 og 54 TWh per år. 80% av produksjonene kommer fra elvene Columbia og Peace. Distribusjonen foregår på 18.286 kilometer med høyspentledninger og 55.254 km med andre linjer. Omsetning i 2007 var $407 millioner, og selskapet hadde 4.546 ansatte. Selskapets gjeld, på flere milliarder dollar, er holdt direkte av provinsen og ikke i selskapet.
## Referanser


## Eksterne lenker
*
Hørsfjell

**Hørsfjell** er et fjell sentralt i Bamble kommune i Telemark. Det har en høyde på 287 meter over havet og er det høyeste fjellet i kommunen.

## Se også
* Fjell i Telemark

## Referanser




## Eksterne lenker
*
Rúsdrekkasøla Landsins

**Rúsdrekkasøla Landsins** er et offentlig salgsmonopol for alkoholholdig drikke på Færøyene. Selskapet har butikkutsalg og leveringssteder på de fleste større steder på øyene.

Rúsdrekkasøla Landsins ble etablert av Lagtinget i 1992, etter mønster av monopolselskaper i andre nordiske land: Vinmonopolet i Norge, Systembolaget i Sverige, Alko i Finland og Vínbúð på Island.

Etableringen av Rúsdrekkasøla Landsins avsluttet den lange forbudstiden på Færøyene.

## Referanser


## Eksterne lenker
*
Jelle Nijdam

**Jelle Nijdam** (født 16. august 1963 i Zundert, Noord-Brabant) er en nederlandsk tidligere profesjonell landeveissyklist. Nijdam ble profesjonell etter sommer-OL i Los Angeles. Han deltok i Tour de France ti ganger, og vant seks etapper.

## Viktigste resultater

;1987
:Prologen i Tour de France
;1988
:Amstel Gold Race
:5. etappe i Tour de France
;1989
:4. og 14. etappe i Tour de France
:Paris–Tours
:Paris-Brussel
;1990
:3.-plass Amstel Gold Race
:6. etappe i Tour de France
:Nederland rundt
;1991
:5. etappe i Tour de France
:Tredagers i De Panne
;1992
:Nederland rundt
;1995
:Nederland rundt
:Dwars door Vlaanderen

## Eksterne lenker
*
Ionemotor

En **ionemotor** er en elektrisk drevet fremdriftsmotor som slipper ut ioner igjennom en dyse. Den er per idag kun brukt til romfart. Denne typen motorer finnes i elektrostatisk eller elektromagnetisk type. 

Ved å akselerere et stoff, som xenonatomer, gjennom et elektrisk felt kan en skille ut ioner. Disse slipper maskinen ut gjennom en dyse, ikke ulikt en rakett.

Ionemotoren er i dag bare brukt i det tomme verdensrommet. Motoren er avhengig av å være i et miljø uten sterk tyngdekraft og konkurrerende ioner. En farkost basert på dette systemet vil være avhengig av å bli bygd i verdensrommet eller å bli sendt dit for annen motorkraft. 

Motorens akselerasjon er relativt svak, men bygger konstant opp farten over veldig lang tid. Selve energieffektiviteten er i dag ti ganger større enn hos kjemiske romraketter, noe som gir et mindre drivstofforbruk. En elektrisk motor kan i tillegg hente inn solenergi underveis i rommet.

På lengre distanser gir forskjellen i effektivitet store utslag. Der dagens kjemiske raketter ville bruke seks måneder på en tur imellom Jorden og Mars, vil en tenkt framtidig ionemotor klare det på mindre enn 40 dager. 

Denne formen for ionemotorer som er beskrevet her, må ikke forveksles med en atomelektrisk rakett eller fantasikonseptet ionekanon. 

## Referanser
Norsk TotalforsvarsForum

**Norsk TotalforsvarsForum** (**NTF**), tidligere **Kvinners Frivillige Beredskap** (**KFB**), er et norsk forsvarsrelatert samarbeids- og interesseorgan for organisasjoner og enkeltpersoner som er opptatt av samfunnssikkerhet og beredskap.

NTF ble stiftet 9. april 1951 etter at kronprinsesse Märtha i 1950 tok initiativ til en beredskapsorganisasjon for kvinner. KFBs mandat var å søke å samordne kvinners innsats for å styrke landets beredskap.

Organisasjonen har som formål å styrke landets beredskap ved blant annet å spre opplysning om Norges totalforsvar og beredskap, arbeide for å styrke det sivile samfunns muligheter til å møte krisesituasjoner i fred samt å være pådriver overfor myndighetene i beredskapsspørsmål.

Følgende organisasjoner er tilknyttet NTF enten som medlem (**m**) eller samarbeidsorganisasjon (**s**): Folk og Forsvar (**s**), Militært Kvinnelig Nettverk (**m**), Negotia (**m**), Norges Forsvarsforening (**s**), Norges Kvinne- og familieforbund (**m**), Norges Lotteforbund (**m**), Norges Militære Kameraters forbund (**s**), Norsk Radio Relæ Liga (**s**), Norsk senter for informasjonssikring (**s**), Næringslivets Sikkerhetsorganisasjon (**s**), Norsk Oljevernforening For Operatørselskap (NOFO) (**m**), Parat forsvar (**m**), Politiets Fellesforbund (**s**) og Vestland sivilforsvarsforening (**s**).

Kronprinsesse Märtha var KFBs første president og dronning Sonja er ærespresident i NTF. Organisasjonens høye beskytter er prinsesse Astrid, fru Ferner.

## Referanser


## Eksterne lenker
* 
*
Chinijoøyene

**Chinijoøyene** er en øygruppe nordøst i Kanariøyene. Øygruppen består av øyene Montaña Clara, Alegranza, Graciosa, Roque del Este, Roque del Oeste og flere mindre øyer av vulkansk opphav.  

Øyene har et samlet areal på 192,7 km² og hører administrativt til kommunen Teguise i provinsen Las Palmas (Lanzarote). Øyene ble vernet i 1986 og omklassifisert og gjort om til et spesielt vernet område for fugler i 1994. 

La Graciosa er den eneste bosatte øya av øyene med om lag 600 innbyggere. 

## Eksterne lenker
* 
* Chinijoøyene
Liste over borgermestre i Eiði

**Liste over borgermestre i Eiði**. Eiði på Færøyene ble utskilt som egen kommune i 1894.

## Fotnoter

## Referanser